SA se beste eetplekke – hier is die lys! | SARIE
SA se beste eetplekke – hier is die lys!	deur Herman Lensing
“Waar is die beste restaurant, Herman?” “Waar eet jy graag lekker?” Dis seker die vraag wat ek die meeste hoor. My antwoord is altyd dieselfde. Die plek waar ek die lekkerste eet is die plek waar die diens uitmuntend is, die wyn goeie waarde vir geld is en ek met ’n geruste hart kan weet die kos wat ek bestel, gaan my nie teleurstel nie. Gewoonlik is die beste restaurant ook die een waar jy goeie geslskap het. Maar die eerste plek waar ek graag gaan kyk of ’n restaurant die moeite werd is, is EatOut se Restaurant-gids.
En gisteraand was die jaarlikse byeenkoms waar die land se beste sjefs gevier word. ’n feestelike sesgang-ete deur ons land se top-sjefs het gesorg dat dié geleentheid pas by die wenners.
Die groot hoogtepunt van die aand was toe Peter Veldsman, destyds SARIE se kosredakteur, bekroon is met die Lannice Snyman-toekenning vir lewenslange prestasie. Abigail Donnelly, hoofbeoordelaar sê oor Peter:
“Peter was die eerste mens wat kosjoernalistiek kommersieel en toeganklik gemaak het. As restaurateur was Emily’s die eerste restaurant wat buite die boks gedink het en mense laat dink het oor kos. Sy manier van kos en wyn voorsit, asook die diens, was op internasionale standaard. Hy het die pas aangegee vir wat kos vandag in Suid-Afrika is.”